એક વૃદ્ધ ખેડૂત પોતાના ખેતરમાં આંબાનું વૃક્ષ વાવી રહ્યો હતો.એ જોઈને કેટલાક મસ્તીખોર યુવાનોએ પુછી લીધું કે “દાદા, નકામી મહેનત કરવી છોડી દો. આ જે તમે આંબો વાવી રહ્યા છો તેની કેરીઓ આવતા સુધીમાં તો તમે ઉપર પહોંચી ગયા હશો” આગળની વાત અને પેલા વૃધ્ધે આપેલા જવાબથી આપણે પરિચિત છીએ. કહેવાનો અર્થ એટલો જ કે વન સંપદાના જે વિવિધ લાભ પ્રવર્તમાન પેઢીને મળતા આવે છે તે સંપદા આગળની બે-ત્રણ પેઢીઓના સીધા કે આડકતરા પ્રયત્નો/મહેનતનું ફળ છે. કહે છે ને કે, માનવી તેમજ અન્ય સજીવોના અસ્તિત્વ માટે ઈશ્વરે પ્રાકૃતિક સંસાધનો રૂપી મહામુલી વ્યવસ્થાનું નિર્માણ કર્યું છે તેને વડીલોપાર્જિત વારસો સમજીને તેનો મનફાવે તેવો અને આડેધડ ઉપયોગ કરવાનો અધિકાર માની લેવો ન જોઈએ. આ વારસો આપણી ભાવી પેઢી પાસેથી ઉછીનો લીધો છે જેનો ફક્ત વિવેકપૂર્ણ ઉપયોગ જ કરી શકાય અને શક્ય હોય ત્યાં સુધી વ્યાજ સાથે પરત કરવાની લાગણી ધરાવવી તેને એક નૈતિક ફરજ માનવી જોઈએ.